Ampliada la vigència de les mesures contra la pandèmia fins a l'1 de març
16 de febrer 2021

![](/media/actualidad/PublishingImages/1 Edificios publicos/Ayto Sagunto.jpg)  
  

L'alcalde de Sagunt, Darío Moreno, ha ampliat la vigència de les mesures per a lluitar contra la Covid-19 fins a les 23.59 hores del pròxim 1 de març. L'alcalde ha dictat un ban pel qual prorroga la vigència de les normes que va establir el 19 de gener i que ja va prorrogar el 2 de febrer. El termini de vigència de les mesures preses per l'Ajuntament coincidix amb el de les mesures extraordinàries adoptades per la Generalitat Valenciana. En esta ocasió, el nou ban aporta unes matisacions com les referides a l'Esport en Edat Escolar i al programa d'Activitat Física i Salut, així com que les limitacions podran ser suspeses en casos excepcionals, sempre per a atendre situacions d'interés general i de manera extraordinària, prèvia petició.

Davant la preocupant incidència acumulada de contagis per Covid-19 a la nostra ciutat, el 19 de gener de 2021 l'alcalde va dictar un ban comunicant noves mesures de caràcter urgent per a limitar la propagació del virus i preservar la salut de la ciutadania. Des de llavors, la vigència d'eixes mesures ha sigut renovada.

Les mesures urgents preses el 19 de gener i de les quals ara s'amplia el termini fins a l'1 de març, són l'anul·lació o ajornament de tots els actes organitzats pel consistori tant culturals, de Joventut, Igualtat, Universitat Popular (la formació serà en línia a través de la plataforma EDUECO), formatius, etc., que tinguen lloc en les instal·lacions municipals. Així mateix, estan suspeses fins a un altre avís totes les activitats, competicions, esdeveniments i cursos desenvolupats en instal·lacions esportives municipals, restringint el seu ús tant als clubs esportius com a usuaris. En el cas dels esportistes d'elit i equips de màxima categoria de competició, sí que podran entrenar excepcionalment i realitzar partits, encara que sense públic, si així es considera després d'un consens previ amb l'equip tècnic del Departament d'Esports. L'alumnat dels programes d'Esport en Edat Escolar i d'Activitat Física i Salut, podrà seguir les activitats en línia a través del canal de youtube i altres mitjans telemàtics. A més, després de conéixer si la Conselleria prorroga o varia les últimes mesures adoptades amb referència a l'activitat física i l'esport, l'equip tècnic del Departament d'Esports establirà uns criteris provisionals d'accés a les instal·lacions.

Tampoc es promourà ni autoritzarà temporalment cap esdeveniment extraordinari esportiu, cultural o de qualsevol altra naturalesa que tinga lloc en instal·lacions municipals o en la via pública. De la mateixa manera, se suspén l'activitat de les associacions de caràcter social i altres que utilitzen dependències municipals.

Quant als mercats, es mantenen tant l'interior com l'exterior per considerar-se activitats de proveïment bàsic, i no d'oci. En el cas del mercat exterior, es continuen aplicant les mesures previstes en la fase 2 amb delimitació perimetral i control d'aforament, reducció al 50% de les parades, prohibició d'aglomeracions i manteniment de distància de seguretat i adopció de mesures higièniques, com aplicació de gel hidroalcohòlic en l'entrada del recinte.

D'altra banda, quant als servicis essencials d'atenció a la ciutadania com Serveis Socials, SAIC o Igualtat, continuaran prestant assistència, encara que sempre amb cita prèvia. També es mantenen obertes les sales d'estudi dels diferents centres municipals per a evitar un impacte negatiu en el rendiment d'estudiants que no disposen de condicions òptimes en els seus domicilis per a l'estudi, però s'extremaran les mesures de seguretat i higiene.

Una altra de les mesures afecta a les activitats i classes realitzades pel Conservatori Professional de Música Joaquín Rodrigo de Sagunt, les quals comporten alt risc perquè els usuaris i usuàries no poden utilitzar màscaretes, per la qual cosa passaran a ser telemàtiques, especialment les assignatures de Banda, Orquestra i Cor. A més, l'Ajuntament continua prestant tots els servicis posats en marxa durant la primera ona per a minimitzar les exposicions de persones d'alt risc. Això inclou programes estructurals com el Servei d'Atenció Domiciliària o el Menjar a Casa, però també accions extraordinàries com el Pla de Voluntariat. Qualsevol persona interessada només ha de posar-se en contacte amb el Departament de Serveis Socials en el 962655882 o enviar un correu electrònic a [servicios.sociales@aytosagunto.es](mailto:servicios.sociales@aytosagunto.es).

Totes estes mesures se sumen a les ja vigents des de la setmana anterior al 19 de gener que afecten el tancament de parcs infantils, instal·lacions biosaludables, paellers i zones recreatives a l'aire lliure.

 ​

*   [](http://www.facebook.com/sharer.php?u=https://aytosagunto.es/va/actualitat/ampliada-la-vigencia-de-les-mesures-contra-la-pandemia-fins-a-l-1-de-marc/ "Facebook")
*   [](http://twitter.com/share?url=https://aytosagunto.es/va/actualitat/ampliada-la-vigencia-de-les-mesures-contra-la-pandemia-fins-a-l-1-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ampliada-la-vigencia-de-les-mesures-contra-la-pandemia-fins-a-l-1-de-marc/ "Linked In")
*   [](mailto:?body=https://aytosagunto.es/va/actualitat/ampliada-la-vigencia-de-les-mesures-contra-la-pandemia-fins-a-l-1-de-marc/)